钦定古今图书集成/明伦汇编/官常典/第642卷 > 莫含
## 钦定古今图书集成/明伦汇编/官常典/第642卷 > 莫含

按《魏书》本传：“含，雁门繁畤人也。家世货殖，赀累巨万。
刘琨为并州，辟含从事。含居近塞下，常往来国中，穆
帝爱其才器，善待之。及为代王，备置官属，求含于琨。
琨遣入国，含心不愿。琨谕之曰：‘当今寇贼滔天，泯灭
诸夏，百姓流离，死亡涂地。主上幽执，沈溺丑卤。唯此
一州介在群寇之间，以吾薄德能自存立者，赖代王
之力，是以倾身竭宝，长子远质，觊灭残贼，报雪大耻。
卿为忠节，亦是奋义之时，何得苟惜共事之小诚，以
忘出身之大益。入为代王腹心，非但吾愿，亦一州所
赖’。”含乃入代，参国官。后琨徙五县之民于陉南，含家
独留。含甚为穆帝所重，常参军国大谋。卒于左将军、
关中侯。其故宅在桑干川南，世称莫“含壁”，或音讹，谓
之“莫回城”云。